Arevan ydinpolttoainetehtaalla Pohjois-Saksassa on kesäkuusta saakka valmistettu uraanisauvoja Olkiluodon kolmosreaktorin käynnistämistä varten. Lähes sata polttoainenippua odottaa jo toimitusta Eurajoelle.

Lingen

Paikka muistuttaa minkä tahansa keskikokoisen teknologiayrityksen kokoonpanolinjaa. On väljää, valoisaa ja äärimmäisen siistiä. Päällimmäinen ääni on ilmanvaihdon tasainen humina, jota rytmittävät rutiinitehtäviään väsymättä hoitavien koneiden vaimeat surinat ja naksahdukset. Työkenkien raskaat askeleet ja hallissa kaikuvat satunnaiset saksankieliset lauseet muistuttavat teollisuusalueiden uhanalaisen lajin, ihmisen, läsnäolosta.